କ୍ଷତିଗ୍ରସ୍ତଙ୍କ ସମସ୍ୟା ସମାଧାନ ପାଇଁ ଏମ୍ପିଙ୍କ ଉଦ୍ୟମ;୪ ଦଶନ୍ଧି ପରେ ଆଶା\nତାଳଚେର/ କଣିହଁା/ ପବିତ୍ରନଗର, ୧୩ା୧୨ (ନି.ପ୍ର.) ୭୦ ଦଶକର ରେଙ୍ଗାଳି ନଦୀବନ୍ଧ ଓ ସମଲ ବ୍ୟ\nକ୍ଷତିଗ୍ରସ୍ତଙ୍କ ସମସ୍ୟା ସମାଧାନ ପାଇଁ ଏମ୍ପିଙ୍କ ଉଦ୍ୟମ;୪ ଦଶନ୍ଧି ପରେ ଆଶା\t December 14th, 00:00 AM December 14th, 00:00 AM\nତାଳଚେର/ କଣିହଁା/ ପବିତ୍ରନଗର, ୧୩ା୧୨ (ନି.ପ୍ର.) ୭୦ ଦଶକର ରେଙ୍ଗାଳି ନଦୀବନ୍ଧ ଓ ସମଲ ବ୍ୟାରେଜ କ୍ଷତିଗ୍ରସ୍ତଙ୍କୁ ଏଯାଏ ମିଳିନି ଉଚିତ ନ୍ୟାୟ। କିଏ ଜମି, ଘର ହରାଇ କ୍ଷତିପୂରଣକୁ ଅପେକ୍ଷା କରିଛି ତ ଆଉ କିଏ ଥଇଥାନ ଓ ପୁନର୍ବାସକୁ ଦୀର୍ଘ ୪ ଦଶନ୍ଧି ଧରି ଚାହିଁ ବସିଛି। ହେଲେ ଅନୁଗୋଳ ଜିଲା ପ୍ରଶାସନ କିମ୍ବା ରାଜ୍ୟ ସରକାର ଏହି ବୁଡ଼ି ଅଞ୍ଚଳର ୧୧୦ ଗ୍ରାମର ବାସିନ୍ଦାଙ୍କ ପ୍ରତି ଏଯାଏ ସଦୟ ହୋଇନାହାନ୍ତି। ପ୍ରତିବର୍ଷ ବର୍ଷା ଆସିଲେ ଏଠାକାର ବହୁ ଘର, ଜମିବାଡ଼ିରେ ପାଣି ପଶିଯାଉଛି। ଜୀବନ, ଜୀବିକା ବିପଦାପନ୍ନ ହୋଇପଡ଼ୁଛି। ତଥାପି କ୍ଷତିଗ୍ରସ୍ତଙ୍କୁ ସେମାନଙ୍କ ପୂର୍ଣ୍ଣ ଅଧିକାର ଦେବାକୁ ଅଣ୍ଟା ସଳଖି ନାହାନ୍ତି ସରକାର। ତେବେ ବୁଡ଼ି ଅଞ୍ଚଳବାସୀଙ୍କ ସମସ୍ୟା ସମାଧାନ ପାଇଁ ଦୀର୍ଘଦିନ ହେଲା ଉଦ୍ୟମ ଚଳାଇଛନ୍ତି ଢେଙ୍କାନାଳ-ଅନୁଗୋଳ ଏମ୍ପି ତଥାଗତ ସତପଥୀ। ସାମୂହିକ ସ୍ବାର୍ଥ ପାଇଁ ଘର, ବାଡ଼ି ହରାଇଥିବା ସ୍ଥାନୀୟ କ୍ଷତିଗ୍ରସ୍ତଙ୍କ ସମସ୍ୟା ସମ୍ପର୍କରେ ସେ ବହୁବାର ସରକାରଙ୍କ ଦୃଷ୍ଟି ଆକର୍ଷଣ କରିଥିବା ବେଳେ ବୁଧବାର ସମଲ ଅତିଥି ଭବନରେ ଜଳସମ୍ପଦ ଓ ଅନ୍ୟ ବିଭାଗର ବରିଷ୍ଠ ଅଧିକାରୀମାନଙ୍କୁ ନେଇ ଏକ ଉଚ୍ଚସ୍ତରୀୟ ବୈଠକର ଆୟୋଜନ କରିଥିଲେ। ଏଥିରେ ଉପସ୍ଥିତ ଥିବା ବରିଷ୍ଠ ଅଧିକାରୀମାନେ କ୍ଷତିଗ୍ରସ୍ତଙ୍କ ସମସ୍ୟା ବୁଝିବା ସହ ତାହାର ସମାଧାନ ନିମନ୍ତେ ପଦକ୍ଷେପ ନେବାକୁ ପ୍ରତିଶ୍ରୁତି ଦେବା ପରେ ବୁଡ଼ି ଅଞ୍ଚଳବାସୀଙ୍କ ମନରେ ନୂଆ ଆଶା ସଞ୍ଚାର ହୋଇଛି। ପ୍ରଥମ ଥର ପାଇଁ ଆୟୋଜିତ ଏହି ଉଚ୍ଚସ୍ତରୀୟ ବୈଠକରେ ଏମ୍ପି ସତପଥୀ ଅଧ୍ୟକ୍ଷତା କରିଥିଲେ। ରେଙ୍ଗାଳି ଓ ସମଲ ନଦୀବନ୍ଧ ଦ୍ୱାରା କଣିହାଁ, ପାଲଲହଡା ବ୍ଲକର କ୍ଷତିଗ୍ରସ୍ତ ହୋଇଥିବା ୧୧୦ ଗଁାର ଅଧିବାସୀଙ୍କ ସମ୍ପର୍କରେ ସେ ତଥ୍ୟ ରଖିବା ସହ ସେମାନଙ୍କ ବିଭିନ୍ନ ସମସ୍ୟା ଉପରେ ବିଭାଗୀୟ ଅଧିକାରୀମାନଙ୍କ ଦୃଷ୍ଟି ଆକର୍ଷଣ କରିଥିଲେ। କୌଣସି ମିଥ୍ୟା ପ୍ରତିଶ୍ରୁତି ନ ଦେଇ ଲୋକମାନଙ୍କ ସମସ୍ୟା ସମାଧାନ କରିବାକୁ ସେ ଅନୁରୋଧ କରିଥିଲେ। ତାଳଚେର ବାଘୁଆବୋଲଠାରେ ଏକ ଜୋନ୍ ଅଫିସରଙ୍କୁ ନିଯୁକ୍ତି ଦେବାକୁ ସେ ଦାବି କରିଥିଲେ। ୨ମାସ ପରେ ପୁନର୍ବାର ସମସ୍ୟା ସମାଧାନର ଅଗଗ୍ରତି ସମ୍ପର୍କରେ ଏକ ବୈଠକରେ ସମୀକ୍ଷା କରିବାକୁ ଏମ୍ପି ପରାମର୍ଶ ଦେଇଥିଲେ। ପରେ କ୍ଷତିଗ୍ରସ୍ତମାନେ ସେମାନଙ୍କ ସମସ୍ୟା ଉପସ୍ଥାପନ କରିଥିଲେ। ବୈଠକରେ ଯୋଗ ଦେଇଥିବା ଥଇଥାନ ଓ ପୁନର୍ବାସ ନିର୍ଦ୍ଦେଶକ (ଡାଇରେକ୍ଟର, ଆର୍ ଆଣ୍ଡ ଆର୍) ଜ୍ୟୋତିପ୍ରକାଶ ଦାସ କହିଥିଲେ, ସମସ୍ୟା ସମ୍ପର୍କରେ ଅବଗତ ଅଛୁ। ୧୯୮୯ ଠାରୁ ଏହା ଲାଗି ରହିଛି। ଏହି ବୈଠକରୁ ଅନେକ କଥା ଜାଣିବାକୁ ମିଳିଲା। ଏକ ବୈଷୟିକ ଟିମ୍ ଦ୍ୱାରା ସମସ୍ୟା ନେଇ ଆଉ ଥରେ ସର୍ଭେ ପରେ ଦୀର୍ଘସ୍ଥାୟୀ ଓ ସୁଦୂରପ୍ରସାରୀ ସମାଧାନ ନିମନ୍ତେ ଉଦ୍ୟମ କରାଯିବ। ସର୍ବୋଚ୍ଚ ଯନ୍ତ୍ରୀ ଯୋଜନା ଏବଂ ପରିକଳ୍ପନା (ପ୍ଲାନିଂ ଆଣ୍ଡ ଡିଜାଇନ) ବିଭୂତି ଭୂଷଣ ପଣ୍ଡା ୭୬.୫ ମିଟରରେ ଆଉ ଥରେ ସର୍ଭେ କରି ପିଲର ପୋତିବାକୁ ବିଭାଗୀୟ ମୁଖ୍ୟଯନ୍ତ୍ରୀଙ୍କୁ ନିର୍ଦ୍ଦେଶ ଦେଇଥିଲେ। ଏଥିସହ ଏକ ମାଷ୍ଟର ପ୍ଲାନ କରାଯାଇ ବିହିତ ପଦକ୍ଷେପ ନିଆଯିବ ବୋଲି ପ୍ରତିଶ୍ରୁତି ଦେଇଥିଲେ। ଚିଫ୍ ଇଞ୍ଜିନିୟର (ଡିଜାଇନ) ଅକ୍ଷୟ କୁମାର ବାନାର୍ଜୀ ଆଉ ଥରେ ସର୍ଭେ କରାଯାଇ ବୈଷୟିକ କମିଟିରେ ସମସ୍ୟାଗୁଡିକ ଉପସ୍ଥାପନ ସହ ପଦକ୍ଷେପ ନିଆଯିବ ବୋଲି ପ୍ରକାଶ କରିଥିଲେ। ସ୍ବତନ୍ତ୍ର ଜମି ଅଧିଗ୍ରହଣ ଅଫିସର (ସ୍ପେଶାଲ ଏଲ୍.ଓ.) ବରେନ୍ଦ୍ର ନାଥ ଧଳ ତାଳଚେର ବାଘୁଆବୋଲଠାରେ ପ୍ରତି ସପ୍ତାହର ଜୋନ୍ ଅଫିସର ଉପସ୍ଥିତ ରହି ମଙ୍ଗଳବାର ଓ ବୁଧବାର ଲୋକଙ୍କ ଅଭିଯୋଗ ଶୁଣାଣି କରିବେ ବୋଲି ସଭାରେ ଘୋଷଣା କରିଥିଲେ। ମୁଖ୍ୟଯନ୍ତ୍ରୀ ବ୍ରାହ୍ମଣୀ ବେସିନ ଗୁଣନିଧି ମିଶ୍ର ସରକାରୀ ନିୟମ ଅନୁସାରେ ଅଭିଯୋଗ ସମ୍ପର୍କରେ ଦରଖାସ୍ତ କରାଗଲେ ସମାଧାନ କରିବାକୁ ସୁବିଧା ହେବ ବୋଲି ପ୍ରକାଶ କରିଥିଲେ। ପରେ କ୍ଷତିଗ୍ରସ୍ତଙ୍କ ଅଭିଯୋଗପତ୍ର ଗ୍ରହଣ କରାଯାଇ ଥିଲା। ଦୀର୍ଘ ବର୍ଷ ପରେ ଅଧିକାରୀମାନେ ଅଞ୍ଚଳକୁ ଆସି ପ୍ରଥମ କରି ଏହି ବୈଠକରେ ଯୋଗ ଦେବା ଓ ସମସ୍ୟା ସମାଧାନ ନିମନ୍ତେ ପଦକ୍ଷେପ ନେବାକୁ ପ୍ରତିଶ୍ରୁତି ଦେବା କ୍ଷତିଗ୍ରସ୍ତଙ୍କ ମନରେ ନୂତନ ଉତ୍ସାହ ସୃଷ୍ଟି କରିଛି। ବୈଠକରେ କଣିହଁା ବ୍ଲକ ସଭାପତି କୈଳାସ ଚନ୍ଦ୍ର ସାହୁ, ପାଲଲହଡା ଶ୍ରମିକ ନେତା ମନୋଜ ସାହୁ, ଯୁବନେତା ଯୁଧିଷ୍ଠିର ଗଡନାୟକ, ଦୁର୍ଯ୍ୟୋଧନ ପ୍ରଧାନ, ଏମ୍ପିଙ୍କ ବଅଁରପାଳ ପ୍ରତିନିଧି ନରେଶ ବେହେରା, ବୁଦ୍ଧିଜୀବୀ, ଉଭୟ ବ୍ଲକର ବୁଡି କ୍ଷତିଗ୍ରସ୍ତ, ବିଭିନ୍ନ ସଙ୍ଗଠନର କର୍ମକର୍ତ୍ତା ଯୋଗଦେଇ ମତାମତ ରଖିଥିଲେ।
